Silkeborg har skrevet en toårig aftale med keeperen Peter Friis Jensen, der kommer til på en fri transfer fra Viborg.

Peter Friis Jensens aftale med Viborg udløb denne sommer, og han har forladt nedrykkerne Viborg, hvilket Silkeborg nu har udnyttet.

- Han har fra sin tid i både Randers FC og Viborg FF bevist, at han er en dygtig superligamålmand. Det har vi kunnet konstatere ved selvsyn. Desuden har han et godt ry i branchen; han er en god fyr, der har vist sig professionel i alle forhold, også i de perioder, hvor han ikke har stået som fast mand på førsteholdet, SIF-manager Peter Sørensen til klubbens hjemmeside og tilføjer:

- Det har været mit ønske at skabe en skærpet konkurrencesituation – også på målmandsposten. Det er ikke udtryk for, at Thomas Nørgaard ikke har været god, for det har han. Men det er et mål at have en trup, hvor der er hård konkurrence om alle pladser.

29-årige Friis Jensen har skrevet to år med Silkeborg.